ΓΡΑΠΤΗ ΕΡΩΤΗΣΗ E-0404/99

υποβολή: Gerardo Fernández-Albor (PPE) προς την Επιτροπή

(1 Μαρτίου 1999)

Θέμα: Μέτρα κατά της παραχάραξης του ευρώ

Ενόψει της θέσης σε κυκλοφορία των νομισμάτων και χαρτονομισμάτων του ευρώ, οι εμπειρογνώμονες για την καταπολέμηση της παραχάραξης των νομισμάτων θεωρούν ότι θα ήταν σκόπιμο να δημιουργηθεί πολυεθνική υπηρεσία που θα συντονίζει τις αστυνομίες κάθε χώρας και τα συστήματα ελέγχου των εκδοτριών τραπεζών. Επί πλέον, προβλέπεται ήδη η σύσταση Ευρωπαϊκού Κεντρικού Γραφείου το οποίο θα συγκεντρώνει τα στοιχεία που θα διοχετεύονται από τις διάφορες χώρες για το θέμα αυτό.

Επίσης, οι αρχές ορισμένων χωρών της ζώνης ευρώ πιστεύουν ότι θα ήταν σκόπιμη η εξομοίωση της νομοθεσίας και των ποινών που θα επιβάλλονται στους παραχαράκτες του ευρώ ώστε να αποφευχθεί το ενδεχόμενο, σε ορισμένες χώρες, να τιμωρείται λιγότερο αυστηρά από ότι σε άλλες το αδίκημα αυτό, διαφορετικά υπάρχει περίπτωση οι παραχαράκτες να εγκαταστήσουν τα παράνομα τυπογραφεία στις χώρες όπου είναι λιγότερο αυστηρή η νομοθεσία ενώ ο κίνδυνος για κάθε πολίτη να έχει στην κατοχή του παραχαραγμένο χαρτονόμισμα είναι υπαρκτός

Θα ήθελε να αναφέρει η Επιτροπή ποιες είναι οι προβλέψεις της και αν προτίθεται να προτείνει ενιαία νομοθεσία για όλες τις ενδιαφερόμενες χώρες ώστε να καταπολεμηθεί αποτελεσματικά η παραχάραξη του ευρώ;.

Απάντηση του κ. de Silguy εξ ονόματος της Επιτροπής

(27 Απριλίου 1999)

Στο πλαίσιο της προετοιμασίας ανακοίνωσης για την προστασία του ευρώ και την καταπολέμηση της παραχάραξης, τις 22 Ιουλίου 1998(1), η Επιτροπή δημιούργησε το 1997 μία ομάδα ειδικών για την καταπολέμηση της παραχάραξης του ευρώ. Η ομάδα αυτή συγκεντρώνει εκπροσώπους των αστυνομικών αρχών από όλα τα κράτη μέλη, καθώς και εκπροσώπους της Ευρωπαϊκής Κεντρικής Τράπεζας (ΕΚΤ), της Europol και της Interpol.

Η Επιτροπή καθόρισε στην ανακοίνωση αυτή μία στρατηγική για την καταπολέμηση της παραχάραξης η οποία καλύπτει τη χάραξη μίας πολιτικής πρόληψης και εκπαίδευσης σε κοινοτικό επίπεδο, ένα κανονιστικό πλαίσιο συνεργασίας μεταξύ των εμπλεκόμενων εθνικών αρχών και των οργάνων της Ένωσης και μεταξύ της Ένωσης και τρίτων χωρών, την προσέγγιση των εθνικών νομοθεσιών σε σχέση με τον ορισμό των παραβάσεων, των κυρώσεων και της αμοιβαίας συνδρομής σε δικαστικά ζητήματα και τη δημιουργία ενός τυποποιημένου συστήματος για την ανταλλαγή πληροφοριών μεταξύ των αρχών οι οποίες είναι υπεύθυνες για την προστασία έναντι της παραχάραξης. Το εγχείρημα αυτό συνεπάγεται την ύπαρξη μιας βάσης δεδομένων για στρατηγικά και επιχειρησιακά θέματα (σε αντίθεση με μία χωριστή βάση δεδομένων για τεχνικά χαρακτηριστικά των παραχαράξεων), κανόνες που να διέπουν την ανταλλαγή πληροφοριών και την υποχρέωση των κρατών μελών για συνεχή ενημέρωση του συστήματος.

Οι εργασίες προοδεύουν τόσο στον τεχνικό όσο και στον στρατηγικό ή επιχειρησιακό τομέα. Στον τεχνικό τομέα, η ΕΚΤ έχει ήδη αποφασίσει να δημιουργήσει ένα κέντρο για την ανάλυση των τραπεζογραμματίων που έχουν υποστεί παραχάραξη και να διατηρεί μία τεχνική βάση δεδομένων για παραχαράξεις, σε συνδυασμό με ένα δίκτυο επικοινωνίας. Όσον αφορά τα κέρματα, τα κράτη μέλη αποφάσισαν και η ΕΚΤ δέχτηκε την εισαγωγή στοιχείων τεχνικής φύσεως για τα κέρματα που έχουν υποστεί παραχάραξη στη βάση δεδομένων που τηρεί η ΕΚΤ. Επιπλέον, σχεδιάζεται η δημιουργία ενός τεχνικού και επιστημονικού κέντρου για την εξέταση των κερμάτων που έχουν υποστεί παραχάραξη.

Στη στρατηγική ή επιχειρησιακή πλευρά, η Επιτροπή έχει οργανώσει από το 1998 συνεδριάσεις εμπειρογνωμόνων στο πλαίσιο της συμβουλευτικής της επιτροπής για το συντονισμό της πρόληψης της απάτης και έχει υποβάλει λεπτομερή αξιολόγηση της ανάγκης λήψης μέτρων με τη μορφή δύο εγγράφων εργασίας. Λαμβάνοντας υπόψη τα αποτελέσματα των εργασιών που έχουν ήδη αναληφθεί από τους ειδικούς, το Συμβούλιο είναι πιθανό να επεκτείνει προσεχώς την εντολή προς την Europol για την καταπολέμηση της παραχάραξης τραπεζογραμματίων και κερμάτων.

Η άμεση προτεραιότητα της Επιτροπής είναι να εξετάσει σε στενή συνεργασία με την ΕΚΤ κατά πόσον υπάρχει ανάγκη νομοθετικής επιβολής υποχρέωσης στις εθνικές κεντρικές τράπεζες και τα κράτη μέλη να συμβάλλουν στην ανταλλαγή πληροφοριών και να συνεργάζονται στον τομέα της παραχάραξης. Η Επιτροπή συμφωνεί ότι η διεθνής συνεργασία αποτελεί ουσιαστικό βήμα για την αποτελεσματική καταπολέμηση της παραχάραξης.

(1) COM(98)474 τελικό.